"Булсатком" е лидер на пазара на платена телевизия с над 650 хиляди клиенти. От година си има и чисто нов скъп сателит - за над 230 млн. долара. Небесата пред компанията обаче далеч не са безоблачни - заради мегаломанските планове и грешни инвестиции от години тя е във финансов хаос, а от седмица - и в мениджърски.

Компанията, основана от старозагорците Максим Заяков и Пламен Генчев преди 13 години, има гласуван от двамата 5-членен нов съвет на директорите с външни лица и мажоритарния собственик Генчев, докато партньорът му напуска управлението. Дни по-късно идеята явно се променя и ново решение отменя предишното, като се преминава към борд с Генчев и други двама негови приближени. Засега нито един от двата варианта на управленски екипи не е вписан. Но е пореден път, в който вместо сделка за уреждане на дълговете и/или смяна на собствеността акционерът променя желанието си. За последните две години по сходен път минаха няколко групи чужди фондове и местни телеком играчи и консултанти. Сега едната версия е, че е имало договорка с местни инвеститори, а другата - че консорциумът от банки, които не получават плащанията си от "Булсатком", не е бил уведомен за промяната и затова е преосмислянето.

Дотук в кашата има един сигурен резултат - цената на компанията пада. А заради финансовите проблеми и хаоса услугата към клиентите бавно започва да се губи...